กรมการขนส่งทางบก ดีเดย์ แทกซีใหม่ ต้องติดตั้งอุปกรณ์เพื่อความปลอดภัย | autoinfo.co.th
กรมการขนส่งทางบก ดีเดย์ แทกซีใหม่ ต้องติดตั้งอุปกรณ์เพื่อความปลอดภัย
สนิท พรหมวงษ์ อธิบดีกรมการขนส่งทางบก เปิดเผยถึง ความคืบหน้าโครงการ Taxi OK และ Taxi VIP เพื่อแก้ไขปัญหาที่เกิดขึ้นกับระบบการให้บริการของแทกซี ด้วยการนำเทคโนโลยีสมัยใหม่มาใช้ในการยกระดับมาตรฐานการให้บริการให้มีความสะดวกสบาย ภายใต้การควบคุม กำกับ ดูแลจากภาครัฐอย่างมีประสิทธิภาพและปลอดภัย ตั้งแต่วันที่ 9 พฤศจิกายน 2560 เป็นต้นไป กำหนดให้รถแทกซีจดทะเบียนใหม่ทุกคันต้องมีความพร้อมและติดตั้งอุปกรณ์ส่วนควบตามที่กำหนดในโครงการ Taxi OK ครบถ้วน ประกอบด้วย การติดตั้งเครื่องบันทึกข้อมูลการเดินทางของรถ GPS Tracking พร้อมอุปกรณ์แสดงตัวผู้ขับรถ มาตรค่าโดยสาร ปุ่มฉุกเฉินสำหรับผู้โดยสาร (Emergency) อย่างน้อย 1 จุด ในตำแหน่งที่สามารถมองเห็นได้และใช้งานสะดวก และกล้องบันทึกภาพภายในรถแบบ Snap Shot โดยอุปกรณ์ทั้งหมดต้องเชื่อมโยงและทำงานร่วมกันได้แบบ Real–time เพื่อส่งข้อมูลไปยังศูนย์บริการสื่อสารรถยนต์รับจ้าง (แทกซี) ของผู้ประกอบการทั้งที่เป็นนิติบุคคล สหกรณ์ ศูนย์วิทยุแทกซีในปัจจุบัน ซึ่งทำหน้าที่บริหารจัดการระบบให้บริการรถแทกซีให้ครอบคลุมทั่วถึงทุกพื้นที่ให้บริการและมีส่วนสำคัญในการควบคุมคุณภาพและความปลอดภัยให้แก่ผู้ใช้บริการ และจัดส่งข้อมูลให้ศูนย์บริหารจัดการรถแทกซีของกรมการขนส่งทางบก (DLT Taxi Center) ทั้งข้อมูลสถานะของรถแทกซีทุกคันในโครงการ Taxi OK ทั้งตำแหน่งพิกัดสถานะของรถ ข้อมูลสถานะของมิเตอร์ ข้อมูลผู้ขับรถ ข้อมูลแสดงความเร็วของรถ สถิติการให้บริการ ข้อร้องเรียนต่างๆ ซึ่งจะเป็นประโยชน์สำหรับกำหนดแนวทางพัฒนาการให้บริการแทกซีอย่างต่อเนื่อง
นอกจากนี้ เพื่อให้เกิดการพัฒนารูปแบบการให้บริการแทกซีทั้งระบบอย่างเป็นรูปธรรม และตอบสนองความต้องการของประชาชนในยุคดิจิทอล กรมการขนส่งทางบกได้พัฒนาระบบเรียกใช้บริการรถแทกซีผ่านแอพพลิเคชัน Taxi OK บนสมาร์ทโฟน ที่เปิดกว้างให้เรียกใช้บริการรถแทกซีในโครงการ Taxi OK ได้ทุกคัน ทั้งยังสามารถร้องเรียนการให้บริการ รวมถึงตรวจสอบความถูกต้องของค่าบริการ ทำให้มั่นใจได้ว่าจะได้รับความปลอดภัย ได้รับการคุ้มครอง พร้อมการช่วยเหลือยามที่เกิดปัญหาได้อย่างทันที โดยจะเปิดให้ใช้ระบบเรียกรถแทกซีผ่านแอพพลิเคชันได้เต็มรูปแบบภายในเดือนธันวาคม 2560 อย่างไรก็ตามในระหว่างการเตรียมความพร้อมด้านระบบแอพพลิเคชัน Taxi OK ที่จดทะเบียนเรียบร้อยแล้วสามารถนำไปวิ่งให้บริการได้เหมือนรถแทกซีทั่วไปทันที และผู้ใช้บริการสามารถเรียกใช้บริการ Taxi OK ได้ในอัตราค่าโดยสารเริ่มต้น 35 บาท เหมือนรถแทกซีทั่วไปโดยสังเกตสัญลักษณ์รถ Taxi OK จากโป๊ะไฟบนหลังคาซึ่งจะมีลักษณะคล้ายรูปรถ แสงไฟสีขาว ระบุอักษรภาษาอังกฤษ “TAXI” และมีสัญลักษณ์ “APP” ในวงกลมสีแดง และสัญลักษณ์ “GPS” ในวงกลมสีเหลือง รวมถึงที่กระจกกันลมหน้ารถจะมีสัญลักษณ์แสดงสถานะติดตั้งกล้องบันทึกภาพภายในรถ “CAMERA” ในพื้นวงกลมสีน้ำเงิน
ทั้งนี้ นอกจากรถแทกซีจดทะเบียนใหม่ที่เข้าร่วมเป็นส่วนหนึ่งของโครงการ Taxi OK แล้ว รถแทกซีปัจจุบันที่ยังคงเหลืออายุการให้บริการ กรมการขนส่งทางบกให้สิทธิ์ในการเข้าร่วมโครงการในภาคสมัครใจ เพียงติดตั้งเครื่องบันทึกข้อมูลการเดินทางของรถ GPS Tracking พร้อมอุปกรณ์แสดงตัวผู้ขับรถ และเข้าเป็นสมาชิกในระบบศูนย์บริการสื่อสารรถยนต์รับจ้าง (แทกซี) ของภาคเอกชน ซึ่งจะได้รับสิทธิในการเชื่อมโยงกับระบบรับงานของแอพพลิเคชัน Taxi OK โดยให้นำรถที่ติดตั้งอุปกรณ์ครบถ้วนแล้ว เข้าตรวจสภาพและทดสอบการเชื่อมโยงข้อมูลกับกรมการขนส่งทางบก หากผ่านเกณฑ์จะได้รับสติคเกอร์สัญลักษณ์โครงการ Taxi OK ติดหน้ารถเพื่อเป็นทางเลือกในการใช้บริการของประชาชน
สำหรับรูปแบบการให้บริการ Taxi OK ทันทีที่มีการรับจ้างเกิดขึ้นข้อมูลจากรถแทกซีจะถูกส่งไปยังศูนย์บริการสื่อสารฯ และจะถูกส่งต่อไปยังศูนย์ DLT Taxi Center ของกรมการขนส่งทางบก แบบ Real-time ดังนี้ เมื่อกดเปิดมาตรค่าโดยสาร ระบบจะจัดส่งข้อมูลตำแหน่งและเวลาที่รับผู้โดยสาร พร้อมภาพถ่ายภายในรถจากกล้องบันทึกภาพ และเมื่อส่งผู้โดยสารถึงจุดหมายปลายทาง มีการกดปิดมาตรค่าโดยสาร ระบบจะจัดส่งข้อมูลตำแหน่งและเวลาที่ส่งผู้โดยสาร ระยะทาง ระยะเวลาการเดินทาง ค่าจ้างบรรทุกคนโดยสาร และภาพถ่าย ส่วนในกรณีที่มีการกดปุ่มฉุกเฉิน ทุกระบบจะทำงานร่วมกันโดยอัตโนมัติเพื่อแจ้งเหตุไปยังศูนย์บริการสื่อสารฯ และศูนย์ DLT Taxi Center หรือหน่วยงานที่กรมการขนส่งทางบกกำหนด โดยกล้องจะบันทึกภาพและส่งข้อมูลอัตโนมัติจนกว่าจะได้รับการช่วยเหลือ หรือตรวจสอบว่าเป็นการใช้ปุ่มฉุกเฉินโดยไม่ได้เจตนา ทั้งนี้ สำหรับรถแทกซีแบบพิเศษ หรือ Taxi VIP เป็นทางเลือกในการให้บริการแทกซีด้วยรถที่มีขนาดใหญ่ขึ้น สะดวกสบายมากขึ้นมีมาตรฐานอุปกรณ์ส่วนควบไม่น้อยกว่ารถตามโครงการ Taxi OK ผู้ประกอบการต้องขอรับใบอนุญาตประกอบการขนส่ง ซึ่งจะต้องมีการเสนอแผนการประกอบธุรกิจ โครงสร้างองค์กร แผนการตลาดและแผนความปลอดภัย และกำหนดเงื่อนไขให้ต้องปฏิบัติ
กรมการขนส่งทางบกเชิญชวนผู้ประกอบการ สหกรณ์รถแทกซี ผู้ขับรถแทกซีที่สนใจร่วมส่วนหนึ่งของโครงการ Taxi OK ด้วยเชื่อมั่นว่าการเปลี่ยนแปลงดังกล่าวจะเป็นมิติสำคัญของการยกระดับมาตรฐานความปลอดภัยในการให้บริการรถแทกซีไทยเพื่อครองใจผู้ใช้บริการ และสำหรับผู้สนใจสามารถติดต่อเพื่อขอรับข้อมูลและวิธีการเชื่อมต่อระบบ รวมถึงสอบถามและแจ้งปัญหาที่เกี่ยวข้องได้ที่ e–mail: dlttaxiok.contact@gmail.com
ลิงค์สำหรับแชร์ : https://autoinfo.co.th/gnVCO
วันที่เผยแพร่ : วันอังคาร ที่ 14 พฤศจิกายน 2560 เวลา 13:00 นาฬิกา